KBSทำใจกำไรทรุด20%
คาดราคาน้ำตาลผ่านพ้นจุดต่ำสุดแล้วยันปีหน้ารุ่งได้ธุรกิจไฟฟ้าช่วย250ล้าน
24 พ.ค. 2556

คาดราคาน้ำตาลผ่านพ้นจุดต่ำสุดแล้วยันปีหน้ารุ่งได้ธุรกิจไฟฟ้าช่วย250ล้าน
“KBS” ยอมรับกำไรสุทธิปีนี้ร่วง 15-20% จากปีก่อน ผลพวงราคาน้ำตาลโลกทรุด การันตีปีหน้าฟื้นชัวร์
นายอิสสระ ถวิลเติมทรัพย์ กรรมการบริหาร บริษัท น้ำตาลครบุรี (KBS) เปิดเผยว่า กำไรสุทธิปี 2556 จะลดลงประมาณ 15-20% จากปีก่อนที่มีกำไรสุทธิ 725 ล้านบาท และคาดว่ารายได้จะลดลง 510% โดยปีก่อนทำได้ 6,636 ล้านบาท เนื่องจากได้รับผลกระทบราคาน้ำตาลโลกปรับตัวลดลงอย่างต่อเนื่องในช่วง 2 ปีที่ผ่านมา หลังมีผู้ปลูกอ้อยและผลิตน้ำตาลรายใหม่เข้ามามาก ทำให้มีปริมาณอ้อยมากกว่าความต้องการบริโภค
อย่างไรก็ดี ปีนี้บริษัทคงทำอะไรไม่ได้มาก เพราะได้ขายน้ำตาลล่วงหน้าตามสัดส่วนเดียวกันกับคณะกรรมการอ้อยและน้ำตาลทราย (กอน.) ที่ 88% ไปแล้ว โดยปีนี้มีปริมาณอ้อยเข้าหีบทั้งสิ้น 2.54 ล้านตัน ซึ่งถือว่าเป็นไปตามเป้าหมายที่บริษัทได้วางไว้ แม้ที่ผ่านมาการปลูกอ้อยภายในประเทศต้องเผชิญกับปัญหาสภาวะอากาศที่ไม่ดีนัก ทำให้ผลผลิตที่ออกมาไม่ดีเท่าที่ควร 
แต่ขณะเดียวกันบริษัทก็มีรายได้บางส่วนจากราคาและปริมาณการขายกากน้ำตาลทรายที่เพิ่มขึ้น เพราะมีความต้องการใช้กากน้ำตาลไปผลิตเป็นเอทานอลเป็นจำนวนมากทั้งขายในประเทศและเพื่อส่งออก
นายอิสสระ กล่าวว่า สิ้นไตรมาสแรกปีนี้ราคาน้ำตาลเสนอขายกันที่ 17-19 เซนต์ต่อปอนด์ ซึ่งเป็นราคาต้นทุนการผลิตทั้งของไทยและบราซิล โดยมั่นใจว่าปัจจุบันเป็นราคาต่ำสุดแล้ว ทั้งนี้คาดว่าในระยะยาวราคาจะเริ่มมีทิศทางที่ดีขึ้นมาอยู่ที่ 19-21 เซนต์
อย่างไรก็ดี คาดว่าผลผลิตสำหรับฤดูเปิดหีบ 2556-2557 จะสามารถทำได้เท่ากับปีนี้ที่ 2.5 ล้านตัน แต่ทั้งหมดนี้ต้องขึ้นกับภาวะอากาศด้วย เพราะเป็นปัจจัยหลักที่มีผลต่อการเพิ่มหรือลดของปริมาณอ้อยด้วยเช่นกัน 
สำหรับธุรกิจโรงไฟฟ้าชีวมวลของบริษัท ผลิตไฟฟ้าครบุรี ที่ผลิตไฟฟ้าจากกากอ้อย กำลังการผลิต 35 เมกะวัตต์ มูลค่าโครงการ 1,638 ล้านบาท จำหน่ายไฟให้การไฟฟ้าฝ่ายผลิตแห่งประเทศไทย (กฟผ.) ปัจจุบันได้ทยอยติดตั้งเครื่องจักร ซึ่งคาดว่าจะเดินเครื่องและจำหน่ายไฟฟ้าเชิงพาณิชย์ในเดือน ก.พ. 2557 โดยตั้งเป้าว่าปีหน้าจะมีกำไรจากธุรกิจไฟฟ้าประมาณ 200-250 ล้านบาท ขณะที่ปีนี้มีงบลงทุน 1,400 ล้านบาท ใช้ลงทุนในธุรกิจโรงไฟฟ้าต่อเนื่อง
นายอิสสระ กล่าวถึงการร่วมเป็นพันธมิตรทางธุรกิจกับกลุ่มมิตซุย ประเทศญี่ปุ่น ว่า บริษัทได้รับประโยชน์หลายด้าน ไม่ว่าจะเป็นด้านการตลาด ด้านการผลิตเพื่อเตรียมความพร้อมการเปิดเออีซี จึงมั่นใจว่าบริษัทจะเติบโตร่วมกันอย่างสดใส และขยายตัวแข็งแกร่งแน่นอน